Az EGT-Vegyesbizottság 125/2001 határozata

(2001. november 23.)

az EGT-megállapodás I. mellékletének (Állat- és növény-egészségügyi kérdések) módosításáról

AZ EGT-VEGYESBIZOTTSÁG,

tekintettel az Európai Gazdasági Térségről szóló, az Európai Gazdasági Térségről szóló megállapodás kiigazításáról szóló jegyzőkönyvvel módosított megállapodásra (a továbbiakban: a Megállapodás), és különösen annak 98. cikkére,

mivel:

(1) A Megállapodás I. mellékletét a 2001. október 26-i 102/2001 EGT-vegyesbizottsági határozat [1] módosította.

(2) A 93/24/EGK és a 93/244/EGK határozat módosításáról és a Franciaországnak és Németországnak a betegségtől mentes területeire szállított sertések Aujeszky-féle betegségére vonatkozó további garanciákról szóló, 2000. március 30-i 2000/280/EK bizottsági határozatot [2] be kell építeni a Megállapodásba.

(3) A 64/432/EGK tanácsi irányelv keretében történő, a szarvasmarha-brucellózis elleni antitestek kimutatásához szükséges vizsgálatok jóváhagyásáról szóló, 2000. április 18-i 2000/330/EK bizottsági határozatot [3] be kell építeni a Megállapodásba.

(4) Az egyes tagállamok, vagy a tagállamok egyes régiói szarvasmarha-állományainak hivatalosan brucellózis-mentes és tuberkulózis-mentes státusa megállapításáról szóló 1999/466/EK és 1999/467/EK határozat második módosításáról szóló, 2000. július 11-i 2000/442/EK bizottsági határozatot [4] be kell építeni a Megállapodásba.

(5) A szarvasmarhafélék és a sertések Közösségen belüli kereskedelmét érintő egészségügyi problémákról szóló 64/432/EGK tanácsi irányelv módosításáról szóló, 2000. április 10-i 2000/15/EK európai parlamenti és tanácsi irányelvet [5] be kell építeni a Megállapodásba.

(6) A szarvasmarhafélék és sertések Közösségen belüli kereskedelmét érintő állat-egészségügyi problémákról szóló 64/432/EGK tanácsi irányelv módosításáról szóló, 2000. május 16-i 2000/20/EK európai parlamenti és tanácsi irányelvet [6] be kell építeni a Megállapodásba.

(7) Ez a határozat nem alkalmazandó Izlandra és Liechtensteinre,

A KÖVETKEZŐKÉPPEN HATÁROZOTT:

1. cikk

A Megállapodás I. melléklete I. fejezetének 4.1. és 4.2. része az alábbiak szerint módosul:

1. A 4.1. részben az 1. pont (64/432/EGK tanácsi irányelv) a következő francia bekezdésekkel egészül ki:

"- 32000 L 0015: Az Európai Parlament és a Tanács 2000. április 10-i 2000/15/EK irányelve (HL L 105., 2000.5.3., 34. o.),

- 32000 L 0020: Az Európai Parlament és a Tanács 2000. május 16-i 2000/20/EK irányelve (HL L 163., 2000.7.4., 35. o.)."

2. A 4.2. részben a 9. pont (93/24/EGK bizottsági határozat) és a 19. pont (93/244/EGK bizottsági határozat) a következő francia bekezdéssel egészül ki:

"- 32000 D 0280: A Bizottság 2000. március 30-i 2000/280/EK határozata (HL L 92., 2000.4.13., 24. o.)."

3. A 4.2. részben a 45. pont (1999/467/EK bizottsági határozat) és a 46. pont (1999/466/EK bizottsági határozat) a következő francia bekezdéssel egészül ki:

"- 32000 D 0442: A Bizottság 2000. július 11-i 2000/442/EK határozata (HL L 176., 2000.7.15., 51. o.)."

4. A 4.2. rész az 54. pontot (2000/258/EK tanácsi határozat) követően a következő ponttal egészül ki:

"55. 32000 D 0330: A Bizottság 2000. április 18-i 2000/330/EK határozata a 64/432/EGK tanácsi irányelv keretében történő, a szarvasmarha-brucellózis elleni antitestek kimutatásához szükséges vizsgálatok jóváhagyásáról (HL L 114., 2000.5.13., 37. o.)."

2. cikk

A 2000/280/EK, a 2000/330/EK, a 2000/442/EK bizottsági határozat, valamint a 2000/15/EK és a 2000/20/EK európai parlamenti és tanácsi irányelv norvég nyelvű szövegei, amelyeket az Európai Közösségek Hivatalos Lapjának EGT-kiegészítésében közzé kell tenni, hitelesek.

3. cikk

Ez a határozat 2001. november 24-én lép hatályba, amennyiben a Megállapodás 103. cikkének (1) bekezdése szerint előírt összes értesítést eljuttatták az EGT-Vegyesbizottsághoz [7].

4. cikk

Ezt a határozatot az Európai Közösségek Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 2001. november 23-án.

az EGT-Vegyesbizottság részéről

az elnök

E. Bull

[1] HL L 322., 2001.12.6., 6. o.

[2] HL L 92., 2000.4.13., 24. o.

[3] HL L 114., 2000.5.13., 37. o.

[4] HL L 176., 2000.7.15., 51. o.

[5] HL L 105., 2000.5.3., 34. o.

[6] HL L 163., 2000.7.4., 35. o.

[7] Alkotmányos követelmények nem merültek fel.

--------------------------------------------------